EL Επίσημη Εφημερίδα της Ευρωπαϊκής Ένωσης C 103/15

Αίτηση για την έκδοση προδικαστικής αποφάσεως, την οποία υπέβαλε το High Court of Justice (England and Wales) (Chancery Division) (Ηνωμένο Βασίλειο) στις 21 Ιανουαρίου 2011 — Test Claimants in the FII Group Litigation κατά Commissioners of Inland Revenue, Commissioners for Her Majesty’s Revenue and Customs

(Υπόθεση C-35/11)

2011/C 103/27

Γλώσσα διαδικασίας: η αγγλική

Αιτούν δικαστήριο

High Court of Justice (England and Wales) (Chancery Division)

Διάδικοι στην υπόθεση της κύριας δίκης

Προσφεύγουσες: Test Claimants in the FII Group Litigation

Καθών: Commissioners of Inland Revenue, Commissioners for Her Majesty’s Revenue and Customs

Προδικαστικά ερωτήματα

1) Η χρήση των όρων «φορολογικός συντελεστής» και «διαφορά στη φορολογική μεταχείριση» στη σκέψη 56 της αποφάσεως του Δικαστηρίου της 12ης Δεκεμβρίου 2006, στην υπόθεση C-446/04, Test Claimants in the FIl Group Litigation κατά Commissioners of Inland Revenue (Συλλογή 2006, σ. I-11753): α) παραπέμπει αποκλειστικώς στους εκ του νόμου προβλεπομένους ή ονομαστικούς φορολογικούς συντελεστές, ή β) παραπέμπει και στους φορολογικούς συντελεστές βάσει των οποίων υπολογίζονται οι καταβλητέοι φόροι και στους εκ του νόμου προβλεπομένους ή ονομαστικούς φορολογικούς συντελεστές, ή γ) έχουν οι ανωτέρω όροι άλλη έννοια και, σε περίπτωση που η απάντηση στο εν λόγω ερώτημα είναι καταφατική, ποια είναι η έννοια αυτή;

2) Θα ήταν διαφορετική η απάντηση του Δικαστηρίου στα ερωτήματα 2 και 4 που υποβλήθηκαν με την αίτηση εκδόσεως προδικαστικής αποφάσεως στην υπόθεση C-446/04, εάν: α) ο καταβλητέος στην αλλοδαπή φόρος εταιριών δεν καταβλήθηκε (ή δεν καταβλήθηκε στο σύνολό του) από την αλλοδαπή εταιρία, η οποία καταβάλλει μέρισμα στην ημεδαπή εταιρία, αλλά το εν λόγω μέρισμα προέρχεται από κέρδη στα οποία περιλαμβάνονται μερίσματα καταβληθέντα από την εγκατεστημένη σε ορισμένο κράτος μέλος άμεσα ή έμμεσα θυγατρική της και προερχόμενα από κέρδη επί των οποίων έχει καταβληθεί φόρος στο εν λόγω κράτος μέλος, και/ή β) ο προκαταβλητέος φόρος εταιριών (ΠΦΕ) δεν καταβλήθηκε από την ημεδαπή εταιρία που λαμβάνει μέρισμα από αλλοδαπή εταιρία, αλλά από την άμεσα ή έμμεσα ημεδαπή μητρική της εταιρία κατά την περαιτέρω διανομή των κερδών της λήπτριας εταιρίας στα οποία περιλαμβάνεται αμέσως ή εμμέσως το εν λόγω μέρισμα;

3) Υπό τις περιστάσεις που περιγράφονται ανωτέρω στο ερώτημα 2, στοιχείο β', έχει η καταβάλλουσα τον ΠΦΕ αξίωση επιστροφής του αχρεωστήτως καταβληθέντος φόρου (υπόθεση San Giorgio (1)) ή μόνον αξίωση καταβολής αποζημιώσεως (υποθέσεις Brasserie du Pêcheur και Factortame (2));

4) Εάν η επίμαχη εθνική νομοθετική ρύθμιση δεν εφαρμόζεται αποκλειστικώς σε περιπτώσεις κατά τις οποίες η μητρική εταιρία ασκεί ουσιώδη έλεγχο στην καταβάλλουσα το μέρισμα εταιρία, μπορεί μια ημεδαπή εταιρία να επικαλεστεί το άρθρο 63 ΣΛΕΕ (πρώην άρθρο 56 ΕΚ) για μερίσματα που έλαβε από θυγατρική της, εγκατεστημένη σε τρίτο κράτος, επί της οποίας ασκεί ουσιώδη έλεγχο;

5) Ισχύει η απάντηση που δόθηκε από το Δικαστήριο στο ερώτημα 3, το οποίο υποβλήθηκε με την αίτηση εκδόσεως προδικαστικής αποφάσεως στην υπόθεση C-446/04, στην περίπτωση που οι αλλοδαπές θυγατρικές, στις οποίες δεν μπορεί να γίνει μεταφορά φόρου, δεν φορολογούνται στο κράτος μέλος στο οποίο είναι εγκατεστημένη η μητρική εταιρία;

(1) Απόφαση της 9ης Νοεμβρίου 1983, 199/82, Amministrazione delle Finanze della Stata κατά SpA San Giorgio (Συλλογή 1983, σ. 3595).

(2) Απόφαση της 5ης Μαρτίου 1996, C-46/93 και C-48/93, Brasserie du Pêcheur SA κατά Ομοσπονδιακής Δημοκρατίας της Γερμανίας και The Queen κατά Secretry of State for Transport, ex parte Factortame Ltd κ.λπ. (Συλλογή 1996, σ. I-1029).